พีพีพีรถไฟฟ้า1แสนล.
คลังแบไต๋เสนอ ครม.เปิดเอกชนร่วมทุนรถไฟฟ้าสีชมพู สีเหลือง 1.1 แสนล้าน มี.ค.นี้
15 ม.ค. 2559

คลังแบไต๋เสนอ ครม.เปิดเอกชนร่วมทุนรถไฟฟ้าสีชมพู สีเหลือง 1.1 แสนล้าน มี.ค.นี้
นายเอกนิติ นิติทัณฑ์ประภาศ ผู้อำนวยการ สำนักงานคณะกรรมการนโยบายรัฐวิสาหกิจ (สคร.) เปิดเผยความคืบหน้าการดำเนินโครงการลงทุนร่วมรัฐและเอกชน (พีพีพี ฟาสต์แทร็กต์) ว่า ในปี 2559 จะดำเนินการทั้งหมด 5 โครงการ ขณะนี้กระทรวงคมนาคมได้ส่งโครงการรถไฟฟ้าสายสีชมพู ช่วงแครายมีนบุรี 5.67 หมื่นล้านบาท และรถไฟฟ้าสายสีเหลือง ช่วงลาดพร้าวสำโรง 5.47 หมื่นล้านบาท มาให้พิจารณาแล้ว คาดว่า จะเสนอคณะรัฐมนตรี (ครม.) ให้ความเห็นชอบได้ภายในเดือน มี.ค.นี้
นายเอกนิติ คาดว่า เมื่อ ครม.อนุมัติจะใช้เวลาไม่นานนัก ในการประมูลหาผู้รับเหมา เพราะหน่วยงานได้ร่างเงื่อนไขสัญญาไว้เรียบร้อยแล้ว
ขณะที่เหลืออีก 3 โครงการ ได้แก่ โครงการรถไฟฟ้าสายสีน้ำเงินส่วนต่อขยาย ช่วงหัวลำโพง-กาญจนาภิเษก 8.24 หมื่นล้านบาท กำหนดต้องส่งเรื่องให้ สคร. พิจารณาตั้งแต่เดือน ธ.ค.2558 แต่ขณะนี้ยังไม่ได้ส่งเรื่องมาให้พิจารณาซึ่งทาง สคร. ได้ทำหนังสือเร่งรัดให้ส่งเรื่องมาโดยเร็ว
นอกจากนี้ ยังมีโครงการมอเตอร์เวย์อีก 2 สาย คือ เส้นทางบางปะอิน-นครราชสีมา วงเงิน 8.4 หมื่นล้านบาท และเส้นทางบางใหญ่-กาญจนบุรี วงเงิน 5.5 หมื่นล้านบาท ที่มีการวางแผนจะก่อสร้างใน 1-2 ปีนี้ได้ขยายเวลาในการส่งเรื่องให้ สคร. พิจารณาในเดือน มิ.ย.นี้ เพื่อให้ระบบร่วมลงทุนกับภาคเอกชนเริ่มเกิดขึ้นได้จริงภายในครึ่งปีแรกนี้
นายเอกนิติ กล่าวว่า ในส่วนของการจัดตั้งกองทุนไทยแลนด์ ฟิวเจอร์ฟันด์ 1 แสนล้านบาท ขณะนี้มีการดำเนินการ 3 ส่วนไปพร้อมกัน ได้แก่ ส่วนแรก สคร.ได้หารือกับกระทรวงคมนาคมเพื่อคัดโครงการที่มีรายได้อยู่แล้วมาจัดตั้งกองทุน และคัดสรรโครงการใหม่ที่คาดว่าจะมีรายได้ในอนาคตไว้ในกองทุน
สำหรับส่วนที่สองอยู่ระหว่างการจ้างที่ปรึกษาการเงิน เพื่อมาช่วยในการจัดตั้งกองทุนกับคณะกรรมการกำกับหลักทรัพย์และตลาดหลักทรัพย์ (ก.ล.ต.) และส่วนที่สาม การพิจารณาร่าง พ.ร.บ. จัดตั้งกองทุนไทยแลนด์ ฟิวเจอร์ฟันด์ เพื่อประกันผลตอบแทนขั้นต่ำและนำงบประมาณมาจ่ายได้อย่างไม่มีปัญหา คาดว่าจะจัดตั้งกองทุนได้ภายในกลางปี 2559
แหล่งข่าวจากกระทรวงคมนาคม เปิดเผยว่า โครงการที่จะนำเข้าไปจัดตั้งกองทุนประกอบด้วย 1.โครงการทางด่วนพระราม 3-ดาวคะนอง 2.โครงการท่าเรือแหลมฉบังเฟส 3 และ 3.มอเตอร์เวย์พัทยา-มาบตาพุด จำนวน 2 หมื่นล้านบาท